HR Službeni list Europske unije 297

32007D0389



SLUŽBENI LIST EUROPSKE UNIJE 06.06.2007.

ODLUKA KOMISIJE

od 6. lipnja 2007.

o neuvrštavanju malationa u Prilog I. Direktivi Vijeća 91/414/EEZ te o povlačenju odobrenja za sredstva za zaštitu bilja koja sadrže tu tvar

(objavljeno pod brojem dokumenta C(2007) 2337)

(Tekst značajan za EGP)

(2007/389/EZ)

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), a posebno njezin članak 8. stavak 2. četvrti podstavak,

budući da:

(1) Člankom 8. stavkom 2. Direktive 91/414/EEZ predviđeno je da država članica tijekom razdoblja od 12 godina nakon priopćenja o toj Direktivi može odobriti stavljanje na tržište sredstava za zaštitu bilja koja sadrže aktivne tvari koje nisu navedene u Prilogu I. toj Direktivi i koje su već na tržištu dvije godine nakon datuma priopćenja, dok se u međuvremenu te tvari postupno ispituju u okviru programa rada.

(2) Uredbama Komisije (EZ) br. 451/2000 (2) i (EZ) br. 703/2001 (3) utvrđuju se detaljna pravila za provedbu druge faze programa rada iz članka 8. stavka 2. Direktive 91/414/EEZ i uspostavlja se popis aktivnih tvari koje je potrebno ocijeniti s ciljem njihova mogućeg uvrštenja u Prilog I. Direktivi 91/414/EEZ. Na taj je popis uvršten malation.

(3) Utjecaj malationa na zdravlje ljudi i na okoliš procjenjuje se u skladu s odredbama propisanim Uredbama (EZ) br. 451/2000 i (EZ) br. 703/2001 za brojne uporabe koje predlaže podnositelj izvješća. Nadalje, tim se Uredbama određuju države članice izvjestiteljice koje Europskoj agenciji za sigurnost hrane (EFSA), u skladu s člankom 8. stavkom 1. Uredbe (EZ) br. 451/2000 podnose odgovarajuća izvješća o ocjeni i preporuke. Država članica izvjestiteljica za malation bila je Finska i sve su predmetne informacije dostavljene 2. veljače 2004.

(4) Izvješće o ocjeni u okviru radne skupine za vrednovanje stručno su pregledale države članice i EFSA i dostavile ga Komisiji 13. siječnja 2006. u obliku zaključka EFSA-e o stručnom pregledu procjene rizika od pesticida s aktivnom tvari malation (4). To su izvješće u okviru Stalnog odbora za prehrambeni lanac i zdravlje životinja pregledale države članice i Komisija i konačnu inačicu dovršile 29. rujna 2006. u obliku izvješća Komisije o pregledu malationa.

(5) Tijekom ocjene te aktivne tvari uočile su se brojne nedoumice. Zbog prisutnosti različitih razina izomalationa u tehničkom materijalu, koji je nečistoća koja u znatnoj mjeri pridonosi toksičnosti profila malationa čija se genotoksičnost ne može isključiti, nije bilo moguće utvrditi da postoji opasnost za izvođače, radnike i druge prisutne osobe. Osim toga, na temelju dostupnih informacija, procijenjena izloženost potrošača uslijed akutnog ili kroničnog uzimanja jestivih biljnih proizvoda nije se pokazala prihvatljivom, zbog nedovoljnog broja podataka o djelovanju određenih toksikološki relevantnih metabolita. Stoga, na temelju raspoloživih podataka nije bilo moguće utvrditi da malation ispunjava kriterije za uvrštenje u Prilog I. Direktivi 91/414/EEZ.

(6) Komisija je pozvala podnositelja prijave da dostavi primjedbe na rezultate stručnog pregleda i priopći namjerava li ustrajati na uvrštenju tvari u Prilog. Podnositelj prijave dostavio je svoje primjedbe koje su pozorno razmotrene. Međutim, unatoč dostavljenim argumentima, navedene nedoumice nije bilo moguće riješiti i ocjene pripravljene na temelju dostavljenih informacija evaluiranih na sastancima stručnjaka EFSA-e pokazale su da se, u okviru predloženih uvjeta uporabe, ne može očekivati da sredstva za zaštitu bilja koja sadrže malation općenito zadovolje zahtjeve iz članka 5. stavka 1. točaka (a) i (b) Direktive 91/414/EEZ.

(7) Malation stoga ne bi trebalo uvrstiti u Prilog I. Direktivi 91/414/EEZ.

(8) Potrebno je poduzeti mjere kako bi se osiguralo da se dana odobrenja za sredstva za zaštitu bilja koja sadrže malation povuku u propisanomu roku te da se ne produljuju i ne izdaju nova odobrenja za takva sredstva.

(9) Ako države članice odobre produljenje roka za uklanjanje, skladištenje, stavljanje na tržište i uporabu postojećih zaliha sredstava za zaštitu bilja koja sadrže malation, to se razdoblje mora ograničiti na najviše 12 mjeseci kako bi se omogućila uporaba postojećih zaliha najviše u jednoj sezoni rasta.

(10) Ovom se Odlukom ne dovodi u pitanje podnošenje zahtjeva za malation u skladu s odredbama članka 6. stavka 2. Direktive 91/414/EEZ s ciljem njegovog mogućeg uvrštenja u njezin Prilog I.

(11) Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

DONIJELA JE OVU ODLUKU:

Članak 1.

Malation se kao aktivna tvar ne uvrštava u Prilog I. Direktivi 91/414/EEZ.

Članak 2.

Države članice osiguravaju da se:

(a) odobrenja za sredstva za zaštitu bilja koja sadrže malation povuku do 6. prosinca 2007.

(b) ne izdaju niti produljuju odobrenja za sredstva za zaštitu bilja koja sadrže malation od dana objave ove Odluke.

Članak 3.

Svako produljenje roka koje odobre države članice u skladu s odredbama članka 4. stavka 6. Direktive 91/414/EEZ, mora biti što je moguće kraće i prestaje važiti najkasnije 6. prosinca 2008.

Članak 4.

Ova je Odluka upućena državama članicama.

Sastavljeno u Bruxellesu 6. lipnja 2007. Za Komisiju Markos KYPRIANOU Član Komisije

(1) SL L 230, 19.8.1991., str. 1. Direktiva kako je zadnje izmijenjena Direktivom Komisije 2007/25/EZ (SL L 106, 24.4.2007., str. 34.).

(2) SL L 55, 29.2.2000., str. 25. Uredba kako je zadnje izmijenjena Uredbom (EZ) br. 1044/2003 (SL L 151, 19.6.2003., str. 32.).

(3) SL L 98, 7.4.2001., str. 6.

(4) EFSA Scientific Report (2006) 63, 1-87, Conclusion on the peer review of malathion.